તાપી જિલ્લામાં પામોલીન તેલ માટેના ઑઇલ પામનો પાક નવો છે. અન્ય જિલ્લામાં આ પાક સંકેલાઈ રહ્યો છે ત્યારે તાપીમાં તેની ખેતી વધી રહી છે. તાપીમાં ભીંડાનું વાવેતર ૧૦ વર્ષથી થઈ રહ્યું છે. બાગાયતી પાકો શક્કરટેટી, તરબૂચ અને પપૈયાનો વિસ્તાર વધી રહ્યો છે. તાપી જિલ્લામાં વચ્ચે કાજુની ખેતી શરૃ થઈ હતી, પણ તેમાં બહુ સફળતા મળી નથી. એકલદોકલ છુટાછવાયા ખેડૂતો કાજુની ખેતી કરતા હોવાથી તેના પ્રોસેસિંગ યુનિટ હોતા નથી અને તે વગર કાજુ છુટા પાડી શકાતા નથી. તાપી જિલ્લામાં ઘણી સંસ્થાઓએ કાજુની ખેતી માટે પ્રોત્સાહન આપ્યું હતું, પણ તેમાં ખેડૂતો સફળ બગીચા તૈયાર કરી નથી શક્યા. અહીં કાજુની ખેતીમાં ઉત્પાદકતામાં કોઈ વાંક નહોતો. એવું જ અહીં આદુના પાક સાથે થયું. વચ્ચે નિઝર સહિતના ઘણા પ્રદેશોમાં આદુની ખેતી ઘણી થતી હતી. જે હવે ઘટી રહી છે. ડૉ. ટિમ્બડિયા કહે છે, ‘આદુના ભાવ નહીં મળવાના કારણે અને સૂંઠનું પ્રોસેસિંગ નહીં થવાથી આ સ્થિતિ થઈ હોય એવું લાગે છે. મારે ત્યાં એક ખેડૂતે બનાવેલી ૨૫૦ કિલો સૂંઠ પડી છે, માર્કેટ નહીં મળતું હોવાના કારણે.’